paragraph_text: Tasmanski vrag je jedini živući pripadnik roda Sarcophilus. Velik kao maleni pas, ali zdepaste i snažne građe, tasmanski vrag je, nakon izumiranja psoglavog vučka 1936., najveći mesojedi tobolčar. Obilježava ga crno krzno, smrad koji ispušta kada je pod stresom, izrazito glasan i uznemiravajući vrisak, kao i krvožednost kada se hrani. Može loviti plijen i jesti strvine te, iako je obično solitaran, jelo nekada dijeli s drugim tasmanskim vragovima.